Diari Oficial de la Generalitat Valenciana


Sumari del DOGV 2414, del 27-12-1994 (1994/833379)

ORDRE de 15 de desembre de 1994, de la Conselleria d'Educació i Ciència, per la qual es convoquen eleccions de consells escolars dels centres docents concertats de la Comunitat Valenciana i se'n dicten normes per a la realització.
--------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/15/(1)/dof/vci/html**

### Dades del document

Número de DOGV
:   2414

Data del DOGV
:   27-12-1994

Secció del DOGV
:   DISPOSICIONS GENERALS

Número del document
:   1994/833379


Data del document
:   15-12-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 15 de desembre de 1994, de la Conselleria d'Educació i Ciència, per la qual es convoquen eleccions de consells escolars dels centres docents concertats de la Comunitat Valenciana i se'n dicten normes per a la realització.   
La Llei Orgànica 8/1985, de 3 de juliol, reguladora del Dret a l'Educació, determina en el títol IV els òrgans de govern dels centres privats concertats, entre els quals es troba el consell escolar, que és l'òrgan de representació dels distints sectors de la comunitat educativa, mitjançant el qual participen en el control i la gestió del centre.  
L'article vint-i-sis del Reglament de Normes Bàsiques sobre Concerts Educatius, aprovat pel Reial Decret 2377/1985, de 18 de desembre, estableix que el consell escolar dels centres docents concertats es constituirà d'acord amb un procediment que garantesca la publicitat i l'objectivitat del procés electoral, i també el caràcter personal, directe, igual i secret del vot dels membres de la comunitat escolar.  
En atenció d'aquests motius, i fent ús de les facultats que em confereix la Llei de Govern Valencià i l'article setè del Reglament de Normes Bàsiques sobre Concerts Educatius esmentat,  
ORDENE:  
Primer  
Es convoquen eleccions a vocals dels consells escolars dels centres docents privats concertats de la Comunitat Valenciana, en els quals concórrega alguna de les circumstàncies següents:  
1. Que el mandat de dos anys del consell escolar actual finalitze el mes de febrer de 1995, o abans d'aquest mes.  
2. Que al centre no estiga constituït el consell escolar.  
3. Que al consell escolar, hi haja alguna vacant que no siga possible cobrir amb vocals suplents electes en votació immediata anterior. En aquest cas, l'elecció es limitarà a proveir les vacants existents i el mandat dels candidats que resulten elegits conclourà en la data que finalitze el de la resta dels membres del mateix consell escolar.  
Segon  
1. Als centres docents a què es refereix el número anterior, es procedirà a l'elecció dels membres del consell escolar abans del setze de febrer de 1995.  
2. La sessió constitutiva del consell escolar, en la nova composició resultant d'aquesta convocatòria d'eleccions, tindrà lloc al mes de febrer de 1995. Dins els tres dies següents a aquesta sessió constitutiva, la direcció del centre en comunicarà a la Direcció Territorial d'Educació la realització.  
Tercer  
De conformitat amb l'article cinquanta-sis de la Llei Orgànica Reguladora del Dret a L'Educació, el consell escolar dels centres concertats tindrà la composició següent:  
- El director del centre.  
- Tres representants del titular del centre.  
- Quatre representants dels professors.  
- Quatre representants dels pares o tutors d'alumnes.  
- Dos representants dels alumnes.  
- Un representant del personal d'administració i serveis.  
Quart  
1. D'acord amb l'article vint-i-sis del Reglament de Normes Bàsiques sobre Concerts Educatius, el titular del centre concertat adoptarà les mesures necessàries perquè es duga a terme l'elecció i la constitució del consell escolar, de conformitat amb el que preveu l'ordenament jurídic vigent i de manera que es facilite la participació de tots els membres de la comunitat escolar en el procés electoral respectiu. Amb aquesta finalitat, el titular del centre anunciarà amb antelació suficient l'inici del procés electoral, de manera que tots els sectors de la comunitat escolar en puguen conèixer la pròxima realització.  
2. El procediment electoral es desplegarà d'acord amb les normes que s'aproven per aquesta ordre i se n'inclouen en l'annex.  
3. Les infraccions als preceptes sobre participació podran ser denunciades davant la direcció territorial d'Educació, i en aquest cas s'ajustarà al que disposen els articles seixanta-u i seixanta-dos de la Llei Orgànica Reguladora del Dret a l'Educació.  
DISPOSICIONS FINALS  
Primera  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana i serà d'aplicació exclusiva al procès de les eleccions que s'hi convoquen.  
Segona  
Contra aquesta ordre, que és definitiva en via administrativa, es podrà interposar recurs contenciós administratiu davant el Tribunal Superior de Justícia de la Comunitat Valenciana en el termini dels dos mesos següents al dia de la publicació d'acord amb el que disposen els articles 57 i 58 de la Llei de la Jurisdicció Contenciosa-Administrativa. Amb caràcter previ a la interposició del recurs, s'ha de presentar davant aquesta conselleria la preceptiva comunicació que estableix l'article 110 de la Llei de Règim Jurídic de les Administracions Públiques i del Procediment Administratiu Comú.  
València, 15 de desembre de 1994  
El conseller d'Educació i Ciència,  
JOAN ROMERO I GONZáLEZ  
ANNEX  
Normes de procediment per a l'elecció i la constitució del consell escolar dels centres docents privats concertats de la Comunitat Valenciana  
Primera. Electors i elegibles.  
1. Podran ser electors i elegibles els alumnes, els pares o els tutors, els professors i el personal d'administració i serveis inclosos en el cens electoral, sense que es puga exigir en cap cas un acte previ d'inscripció per ser-hi inclòs.  
2. Només podran ser elegits pel sector corresponent de la comunitat escolar i únicament per un d'aquests sectors, donat cas que pertanyen a més d'un.  
3. La representació dels pares en el consell escolar del centre correspondrà a aquests o als representants legals dels alumnes. El dret a elegir i ser elegit correspon al pare i a la mare o, si escau, al tutor legal. Quan la pàtria potestat es trobe conferida a un únic dels progenitors, només aquest tindrà la condició d'elector i elegible.  
4. Tindran dret a elegir i ser elegits els professors del centre que es troben inclosos en la nòmina de pagament delegat i els compresos en l'apartat 1 de la disposició addicional quarta i en l'apartat 3 de la disposició addicional cinquena del Reglament de Normes Bàsiques sobre Concerts Educatius.  
5. Els representants dels alumnes seran elegits per i entre els qui estiguen matriculats al centre d'educació secundària obligatòria o cicle superior d'educació general bàsica, i si s'escau, els qui cursen formació professional, batxillerat o curs d'orientació universitària, quan estiguen concertats aquests nivells educatius.  
6. El representant del personal d'administració i serveis s'elegirà per i entre els qui presten servei al centre en algunes de les àrees esmentades.   
Segona. Junta electoral  
1. En cada centre, el titular promourà la constitució de la junta electoral, que impulsarà i organitzarà el procediment d'elecció en les condicions que millor asseguren la participació de tots els sectors de la comunitat educativa.  
2. La junta electoral estarà integrada pel director del centre, que la presidirà, el titular del centre o persona que el represente, i un membre de cadascun dels sectors de la comunitat escolar en els quals se celebren eleccions, designats per sorteig. Pel mateix procediment es designaran els suplents. Si algun component de la junta electoral fóra proclamat candidat, hi cessarà i serà substituït per altre membre del mateix sector.  
3. Correspon a la junta electoral:  
a) Aprovar i publicar els censos electorals que hauran estat elaborats prèviament pel director del centre.  
b) Fixar el calendari electoral i determinar el període de presentació de candidatures.  
c) Admetre i proclamar les candidatures. Entre el dia de publicació de la llista de candidats i la data de les votacions hauran de transcórrer, com a mínim, vuit dies.  
d) Aprovar, si ho considera convenient, els models de paperetes electorals. En aquest cas, seran nuls els vots emesos en models diferents.  
e) Promoure la constitució de les meses electorals.  
f) Fixar l'horari durant el qual podran exercir el dret al vot els electors dels diversos sectors i el procediment de vot per correu.  
g) Resoldre les reclamacions que es presenten durant el procés electoral.  
Tercera. Candidatures  
1. Les associacions o les organitzacions de pares d'alumnes i les d'alumnes podran presentar candidatures diferenciades per a l'elecció dels seus respectius representants en el consell escolar del centre. En aquest cas, en les paperetes de votació es consignarà, al costat dels noms dels candidats, el nom o les sigles de l'organització que presente la candidatura.  
2. Per a la presentació de candidatures no es podran exigir requisits com són estar avalades per la signatura d'un nombre determinat d'electors, la formació de candidatures tancades, o qualsevol altre que comporte limitació del dret expressat.  
Quarta. Meses electorals  
1. Es constituirà una mesa electoral per cadascun dels sectors de la comunitat educativa amb dret a elegir representants en el consell escolar.  
2. Les meses electorals estaran compostes pel director del centre que les presidirà, i per dos vocals designats per sorteig entre els electors del sector educatiu respectiu. Quan això no siga possible, es completarà la composició de la mesa amb membres d'altres sectors igualment designats per sorteig.  
3. No podran ser membres de les meses electorals els qui es presenten com a candidats.  
Cinquena. Votació  
1. El vot serà directe, secret i no delegable. Cada elector dipositarà en l'urna una papereta amb el nom o els noms dels candidats als qual atorgue la seua representació, fins el màxim del nombre de representants que s'han d'elegir en el sector respectiu.  
2. Els electors podran emetre el vot per correu o mitjà semblant. Amb aquesta finalitat, la junta electoral acordarà les normes que regulen aquesta modalitat de votació, de manera que es garantesca la identitat de l'elector i el secret del vot. La junta electoral conservarà els vots rebuts fins l'hora fixada per acabar l'acte de votació, en aquest moment els lliurarà al president de la mesa electoral respectiva, que els introduirà en l'urna, després de comprovar la mesa que l'elector del qual es tracte no ha votat prèviament; en altre cas, destruirà el vot sense obrir-lo. Igualment seran destruïts sense obrir els vots que reba la junta electoral amb posterioritat al tancament de la mesa electoral.  
Sisena. Escrutini  
1. Finalitzada la votació i en el mateix acte, la mesa electoral procedirà a l'escrutini públic dels vots.  
2. Tot seguit cada mesa electoral estendrà acta en la qual es farà constar el nombre d'electors del cens, el de vots emesos i el de vots en blanc, nuls i a candidatures. Igualment es farà constar en l'acta el nom de tots els candidats que hagen obtinguts vots, amb expressió del nombre aconseguit per cadascun i, si s'escau, el nom de l'organització que haja presentat la seua candidatura. En cas d'empat en el nombre de vots, la prelació es determinarà per sorteig, cosa que es deixarà consignada en l'acta.  
3. El mateix dia de la votació, la mesa electoral lliurarà l'acta, signada pels tres components, al president de la junta electoral.  
Setena. Proclamació de candidats, comunicacions a l'administració educativa i tràmits ulteriors  
1. La junta electoral, dins els dos dies següents a partir d'aquell en què hagen conclòs les votacions de tots els sectors, proclamarà els candidats electes, cosa de la qual s'estendrà acta, per duplicat, que signaran tots els membres. Còpia de l'acta s'exposarà en lloc visible del centre durant cinc dies lectius.  
2. Dins el termini indicat de cinc dies, el director del centre trametrà un exemplar de l'acta de proclamació de candidats, autoritzada amb la signatura original dels components de la junta electoral, al director territorial d'Educació. Igualment trametrà les dades relatives al procés electoral que es recullguen en el model imprès que s'insereix al final d'aquest annex.  
3. El titular i la direcció del centre estan obligats a conservar la documentació del procés electoral, i d'una manera especial els censos, les candidatures presentades, les actes d'escrutini i l'acta de proclamació de candidats electes durant el període del mandat del consell escolar. Aquesta documentació haurà de ser exhibida a la inspecció educativa, quan així ho requerirà l'exercici de la funció inspectora.  
Vuitena. Normes supletòries  
En allò no previst en aquestes normes de procediment electoral, seran d'aplicació supletòria les dictades per a les eleccions de consells escolars de centres públics dels mateixos nivells educatius, en tot allò que no s'oposen a la legislació específica dels centres concertats i no vulneren el contingut essencial del dret del titular a la direcció del centre.


Còpia Permalink ELI